**Konkretni izvedeni projekti, postavljeni v času mandata dr. Klemna Miklaviča in tudi že izvedeni oz. projekti, ki bodo izvedeni v prihodnjih dveh letih:**

* **OBČANI BODO DOBILI 102 NOVI STANOVANJI ŽE V LETU 2023:**

Eden najpomembnejših ciljev je izgradnja **več javnih najemnih stanovanj.** Po desetih letih popolnega mrka na področju razpoložljivosti zazidljivih zemljišč in skoraj brez novih neprofitnih stanovanj smo uspeli pridobiti sredstva za zemljišča in ostalo potrebno za 102 stanovanji (80 + 22 javnih neprofitnih).

• **Nova soseska Liskur:** Projektiranje nove soseske Liskur z 80 predvidenimi stanovanji na osnovi dogovora s Stanovanjskim skladom RS, ki bo tudi investitor. Trenutno MONG prilagaja prostorske akte ter projektira regulacijo potoka Liskur in komunalno opremo. Liskur bo postala nova soseska Nove Gorice po zgledu sosesk, umaknjenih v mirno obrobje urbanega prostora, a še vedno povezano s kolesarsko infrastrukturo z vsemi prednostmi urbanega okolja, ki jih za kakovost bivanja ponuja goriško urbano območje.

• **Nova soseska Grgar**: V Grgarju je v fazi pridobivanja gradbenega dovoljenja skupen projekt SSMONG, republiškega sklada in zasebnega investitorja, ki bo zagotovil 22 novih stanovanj. Republiški sklad RS bo investiral polovico, za četrtino investicije pa bo republiški sklad omogočil ugoden kredit SSMONG. Grgar je primestno naselje, ki je umaknjeno v naravno okolje, a še vedno dovolj blizu urbane infrastrukture. V skladu s strategijo poseljevanja območja je prioritetno naslovljena izgradnja vrtca in vzpostavitev krajevne knjižnice.

* **V PRIHODNJIH DVEH LETIH (2021, 2022) BOMO DOBILI 146 STANOVANJ IN PRIBLIŽNO 60 HIŠ.**

**Ena od ključnih strategij občine je, da SPODBUJAMO IN OMOGOČAMO ZASEBNE GRADNJE** s prostorskimi akti in s komunalnim urejanjem. Visoko tehnološka podjetja so imela problem pridobivati mlad izobražen kader, saj si pri nas niso mogli urediti bivanja, ker ni bilo najemniških stanovanj, stanovanj za nakup in zazidljivih zemljišč.

V zadnjih dveh letih smo veliko energije vložili v pripravo dokumentacije, da smo zasebnikom omogočili zasebno gradnjo stanovanj. Tako spodbujamo zasebne gradnje: Majske poljane (70 stanovanj), Soške vile (28 hiš), Osek (7 hiš), Borštnikovo (okvirno 25 hiš), Ronket (76 stanovanj).

* Soseska **Ronket:** Predvidevamo, da se bo začela graditi prihodnje leto. Gre za 76 stanovanj. Ob prihodu župana Miklaviča je bil to zanemarjen del od leta 2007. Dogovorili smo se z investitorji, ki so sedaj usklajeni, in trenutno pripravljamo OPPN, čemur sledi pridobivanje gradbenega dovoljenja in zatem gradnja spomladi 2022.
* Soseska **Soške vile**: Gre za 28 hiš, gradnja se je že pričela in prihodnje leto bo že zgrajenih prvih 5 hiš. Prej je bilo to polje, gradnjo pa je oviral sprejem pogojev za omogočanje gradnje. Na občini smo sprejeli Odlok o programu opremljanja in na podlagi tega z investitorjem sklenili pogodbo o komunalnem opremljanju. Na občini smo prav tako poskrbeli za povezovalno pot, po kateri bodo solkanski kmetje kljub gradnji dostopali do svojih polj in vinogradov. Zasebni investitor Eta Invest je letos jeseni že začel z gradnjo.
* Soseska **Osek:** Ob začetku mandata ni bilo pridobljenih soglasij z občino, kar smo uspeli rešiti. Trenutno je investitor v postopku pridobivanja gradbenega dovoljenja. Pridobili bomo 7 več-družinskih hiš. Na občini se zavzemamo za omogočanje zasebnih gradenj, saj se zavedamo velikega problema pomanjkanja stanovanj. Kot v mnogih drugih primerih, bo tudi za Osek potrebno urediti akte, da bi zagotovili dostopno pot.
* Soseska **Borštnikovo:** pridobili bomo okvirno 25 hiš. Gradnja naj bi se začela leta 2022. Občina je v postopek spremembe prostorskega akta vključila predlog spremembe tako, da se zaščiti le območja rastišč mogočnih hrastov, a hkrati omogoči gradnjo tam, kjer hrastov ni. Po sprejemu sprememb bodo podani pogoji za pridobivanje gradbenega dovoljenja in gradnjo soseske. Predvidevamo, da bo to zasebniku, omogočeno leta 2022.
* Soseska **Majske poljane**: Konec leta 2019 se je začela gradnja stolpnice Tisa s 73 stanovanji. Vselitve se planirajo v drugi polovici leta 2021. V začetku mandata je bilo na lokaciji 9 let zapuščeno gradbišče s parcelo, v stečaju in pripravljeno na javno dražbo. S spodbujanjem dialoga med stečajnim upraviteljem in zasebnim investitorjem se je ta odločil za nakup zemljišča in pričel z gradnjo.
* **60 NOVIH BREZPLAČNIH PARKIRNIH MEST**

Boleča rana za meščane je bilo pomanjkanje parkirnih mest v mestu. S pripravo in sprejetjem odloka, ki služi kot pravna podlaga mestnemu redarstvu za ukrepanje, smo odstranili zapuščene avtomobile in pridobili 60 novih brezplačnih parkirnih mest. To je prvi korak v dejanskem reševanju problematike parkirnih mest in vzpostavljanju reda v mestu.

* **RAZSVETLJAVA**

Zamenjali in posodobili smo javne luči v mestu in na podeželju. Vzpostavljen je sistem, da lahko vsakdo javi napako na sistemu javne razsvetljave in v 24-ih urah napako odpravimo ali svetilke zamenjamo.

* **SANIRANJE BREŽINE CESTIŠČA IN PREPLASTITEV CESTE**

Da smo preprečili plazove, ki so se prej nenehno dogajali, smo letos sanirali brežine cestišča in preplastili cesto. Gre za dolžino kar 300 metrov med Drago in Gradiščem.

* **ZAŠČITA VASI** **PRVAČINA** **PRED POPLAVAMI S 4-METRSKIM KAMNITIM NASIPOM**

Pred poplavami smo s protipoplavnim nasipom zaščitili vas Prvačina. Z deli smo začeli lani in jih končali letos v prvi polovici leta.

**SANACIJA PLAZU POD VASJO TABOR**

Letos smo že odvozili zemljo, sanirali ta del s kamnitim zidom, visok je 3,5 metra in v dolžino meri 37 metrov. S tem smo tudi zavarovali ogroženo stanovanjsko hišo.

* **NOVA KOTLOVNICA V ŠOLI IN VRTCU ČEPOVAN**

Na šoli in v vrtcu se je pokvarila kotlovnica, nato so sledila le začasna popravila. Zato smo naročili novo kotlovnico za šolo in vrtec Čepovan, ki ju obiskuje 76 otrok.

* **OBNOVLJENA VELIKA IN MALA TELOVADNICA NA OSNOVNI ŠOLI FRANA ERJAVCA**

Zaradi zastarelosti in dotrajanosti smo obnovili veliko in malo telovadnico na OŠ Frana Erjavca, ki je ena od treh največjih osnovnih šol v mestu s približno 700 učenci.

* **PRENOVA URBANEGA JEDRA IN OŽIVLJANJE DEGRADIRANEGA MESTA**

Narediti želimo sredozemsko promenadno ulico in s tem obuditi oživljanje lokalov in prispevati tudi k vračanju življenja v ulico. Tako smo že kupili dva prostora, ki jih bomo z ZRC SAZU-jem preuredili v knjigarno z družabnim prostorom – knjigotrškim središčem. Načrt je že narejen, objavili smo razpis za izvajalce, z deli bomo začeli v januarju, predvideno odprtje pa je poleti 2021. Ta ulica ima dodatno vrednost, saj je zaradi starih dreves v najbolj vročih mesecih še vedno prijetna.

* **BOGATEJŠI ZA 8 KOLESARSKIH POSTAJ, DODATNIH KOLIČKOV IN AVTOMOBILOV ZA PREVOZ MEŠČANOV**

Obe Gorici razvijamo kot eno urbano območje in zato smo na novo začrtali projekt tako, da bo tudi izposoja koles in vračilo možno tako v Gorici, Novi Gorici in v Šempetru.

* Go2go z električnimi kolesi – trenutno je 7 izposojevalnih postaj v Novi Gorici in ena v Šempetru, v Gorici bodo dodani stebrički, kjer bo možno parkirati (naslednji mesec bo v obtoku 41 koles, 13 električnih). Razpis smo začeli konec leta 2019, a smo ga morali ponoviti, saj je bil izziv narediti naš sistem združljiv s sistemom v Gorici.
* Go Šofer – 6 oseb vozi starejše ljudi, ki potrebujejo prevoze – organizira jih Društvo slepih in slabovidnih Severne Primorske.
* **OBNOVILI IGRIŠČE, ZGRADILI NOVEGA, RAZŠIRILI NOGOMETNO IGRIŠČE IN UREDILI RAZVETLJAVO NA VSEH TENIŠKIH IGRIŠČIH**

Zavedamo se, da je urbani šport osrednja sestavina privlačnosti mesta. Trde betonske podlage na igriščih menjamo z mehkejšimi, ki so prijazne za sklepe in zmanjšajo možnost poškodb, s tem pa gremo v korak z najsodobnejšimi mesti.

* Igrišče Pristava: preplastitev poleti 2020.
* Širili smo površine za nogometno igrišče, ker je potreba po treningih in igranju povečana. Gre za dodatno igrišče ob Kornu.
* Na vsa teniška igrišča v športnem parku smo postavili novo razsvetljavo in menjali dotrajano travo na glavnem stadionu.
* Obnovili smo igrišče »Žica« med bloki ulic Gradnikove brigade in Cankarjeve ulice
* **UREDITEV EKOLOŠKIH OTOKOV**

Z idejami smo začeli maja 2019 in v prvi polovici 2021 bodo postavljeni novi, lični ekološki otoki, urejeni tudi s kamerami.

* **IZVAJANJE AKCIJ V ČASU EPIDEMIJE**

V tem času smo izvedli številne akcije in jih še izvajamo, naj jih omenimo le nekaj:

* Okrepitev pomoči na domu, novi zaposleni, novi avtomobili.
* V času epidemije dostava zdravil, toplih obrokov.
* Projektira se kompleks oskrbovanih stanovanj pri Kornu.
* Pomoč goriškim vinarjem v sklopu konzorcija vinarjev – martinovanje smo iz mesta preselili na podeželje, kjer je center vinarstva. Pomagali pri ustekleničenju 20.000 buteljk in pomagali premostiti krizo zaradi upada prodaje vina v času prvega vala epidemije.

Močno je viden tudi napredek sociale v času Covida-19:

• oskrba starejših,

• psihološka pomoč,

• oskrba in namestitev brezdomcev in odvisnikov,

• priprava računalnikov in donacija otrokom iz socialno šibkejših družin,

• prevozi starejših,

• dostava zdravil,

• dostava toplih obrokov učencem, dijakom, starejšim.

**V tem času smo že uspeli urediti izvedbo treh projektov, ki so bili že odpisani zaradi prevelikega oviranja in posledično nemožnosti izvedbe in zaustavljeni kot nerešeni ali odpisani.**

**OŽIVITEV ŽE ODPISANIH PROJEKTOV**

* **IZGRADNJA NAJVEČJE VISEČE BRVI** **PRI NAS**

Športni park Soča – projekt se ni premaknil več let, saj je bil most projektiran na tujem zemljišču. Od zasebnika nam je uspelo pridobiti zemljišče.

Zdaj se gradi najdaljša viseča brv v Sloveniji (120 metrov) čez reko Sočo.

* **URESNIČITEV POSLOVNE CONE**

Zavedamo se, da razvoj občine sloni na močnem gospodarstvu in zato nujno potrebujemo površino za razvoj podjetij. Zato smo hoteli poslovno cono pripeljati do uresničitve. Že na začetku smo naleteli na navidezne nepremostljive ovire (Zavod za varstvo narave ni soglašal z izgradnjo zaradi zaščite dveh vrst žab – laške žabe in hribskega urha). Zaradi zaščite živali (Natura 2000) smo zato zmanjšali uporabo površine za poslovno dejavnost za 1/8 in odstranili eno dovozno pot. Potem je ministrstvo projekt uvrstilo med državne nacionalne prioritete, kar je omogočilo pospešitev uradniških postopkov. Sedaj smo dobili gradbeno dovoljenje, graditi začnemo takoj spomladi 2021, končali bomo predvidoma v letu dni.

* **ZDRAVSTVENI DOM ZAČNEMO ŠIRITI PRIHODNJE LETO**

Zdravstveni dom ni bil projektiran v skladu s prostorskim aktom, hkrati je bil za dodatno oviro (kot kolesarska brv) projektiran na tujem zemljišču, zato smo se morali kar leto dni pogajati z lastnikom zemljišča. Uspešno. Sedaj smo v pridobivanju gradbenega dovoljenja, po pridobitvi gremo v javno naročilo za izvedbo. Z deli začnemo spomladi prihodnje leto.

**BISTVENA NADGRADNJA PREJŠNJEGA PROJEKTA**

**Na novo smo začrtali ves plan, saj izvajamo multifunkcijski bazen.**

* **POKRITI BAZEN** **(zimski bazen)**

Nov pokriti bazen je bil planiran že leta 2014. Ob prihodu smo projekt ocenili kot nezadovoljiv in potreben nadgradnje, saj smo bazen želeli narediti uporaben za več generacij in več različnih uporabniških skupin (športov, rehabilitacij, starejše populacije). Zato smo naredili premično dno in stavbo projektirali kot energično učinkovito (skoraj 0 energetska stavba), s čimer bo ogrevanje zimskega bazena cenejše. Ob tem smo dobili še dodatnih 740.000 evrov iz EKO sklada, kar močno zmanjša strošek občine. Odprtje bo konec januarja 2022. Vrednost projekta je 4,8 milijone evrov, bazen pa bo meril 20x25 metrov.

Razlaga: v 15 letih bo zaradi »višjih prihodkov« (večji razpon uporabnikov in možnosti trženja) in »nižjih obratovalnih stroškov« prihranek 440.000 €.

**GLAVNI PLANI ZA PRIHODNJI DVE LETI (2021, 2022):**

Poleg navedenega (gradnja stanovanj, hiš, poslovnega dela, rednih vzdrževalnih del itd.) so osrednji projekti za leto 2021 in 2022 tisti, za katere smo vse uredili v preteklih dveh letih (ureditev papirjev, pridobivanje sredstev preko razpisov ipd.):

* BOMO EDINO ČEZMEJNO URBANO OBMOČJE NA SVETU, KI **POSTAJA PRESTOLNICA EVROPSKE ČEZMEJNE REGIJE**

Rejčeva ulica bo postala promenadna ulica in s tem podaljšala mestno jedro (za približno 530 metrov). Namen je zlivanje obeh Goric v enotno urbano celoto. Vsi projekti, ki prinašajo življenje obeh Goric, so del te splošne usmeritve.

V nadaljevanju bomo urejali enotno urbano **območje obeh Goric, ki postajata prestolnici evropske čezmejne regije. To bo unikum**. Nikjer ni regije, ki ima tudi čezmejno prestolnico. Nova Gorica bo tako prva, ki ji bo to uspelo. V letu 2025 bomo nosili tudi formalni status evropske prestolnice kulture.

Tu bomo poleti prihodnje leto postavili TIC, saj je na tej točki izredno veliko turistov iz celega sveta – tudi zaradi fotografiranja z nogami v dveh državah.

* **RAZVIJAMO MESTNO JEDRO IN OŽIVLJAMO POZABLJENE DELE MESTA; IZVEDBA KOLESARSKIH STEZ**

Oživljamo del mesta s korenito prenove celotne ulice – Rejčeve in Delpinove ulice.

Delpinova ulica bo končana leta 2021.

Rejčeva ulica bo končana leta 2022.

Ob tem bomo izvedli tudi kolesarske steze.

* **ENERGETSKA PRENOVA OSNOVNE ŠOLE MILOJKE ŠTRUKELJ IN UREDITEV CELOTNEGA ŠOLSKEGA OBMOČJA V DOSTOPNEGA TER VEČNAMENSKI PROSTOR**

Osnovna šola je ena najstarejših stavb v Novi Gorici. Menjale se bodo cevi, uredile fasade in celotno šolsko območje, kjer so skoncentrirane šole (6 srednjih šol, največja osnovna šola, glasbena šola, medpodjetniški izobraževalni center in dve športni dvorani). Gre za regijsko-izobraževalno središče, ki je umeščeno v središču mesta. Znesek: 5.397.000 evrov (od tega so lastna sredstva 2,8 milijona evrov, nepovratna iz EU 2 milijona evrov in nepovratna iz Slovenije 60.000 evrov). Začetek del se planira v začetku leta 2021, konec izvedbe pa zaradi omejenosti izvajanja (med počitnicami, izven šolskega časa) predvidoma leta 2022.

Tu velja izpostaviti, da smo morali na občini v zadnjih dveh letih zelo intenzivno delati na tem, da smo začrtali projekte, ki so realno uresničljivi, da bomo lahko pridobili in uporabili ta sredstva. Slednje se namreč dobi le, če so projekti izvedeni pravilno in do roka, kar pomeni do leta 2023. V teh dveh letih (2019, 2020) smo tako na občini pridobili projektno dokumentacijo za sanacijo objekta in izvedbeno dokumentacijo za urejanje zunanjih površin.

Poleg prenove šole je izrednega pomena ureditev zunanjih površin in ustrezen dostop. Po novem bo prostor odprt in primeren za program osnovnih in srednjih šol, popoldne pa bo namenjen ostalim aktivnostim. Nastal bo mestotvoren prostor, torej varen večnamenski prostor za javno rabo. Tako bo prostor vseboval igrala, skakalce (nizke »trampoline«), učilnice na prostem, prostor za zadrževanje in fitnes na prostem.

Hkrati velja izpostaviti tudi dostop do treh preplastenih igrišč, saj sedaj med njimi ni povezave. Prav tako bodo po novem odprta za javnost.

Prostor bo dostopen tudi za invalide. Z ustreznim dostopom se izboljšuje prehodnost, razdalje bodo krajše in povečuje se varnost v primeru požarne nesreče.

* **GRADIMO VODOVODE**

Prav tako občina vlaga v obnovo vodovoda na celotnem območju občine in investicijsko vzdrževane vodarne Mrzlek. Na leto se v proračunu za ta namen nameni okrog 700.000 evrov, razen v letu 2020, ko so bila znižana zaradi posledic Covida-19. Večji projekti na področju vodovodov v prihodnjih letih so:

* **Obnova magistralnega vodovoda skozi Solkan**, dolžine 2 kilometra, vrednost investicije 3 milijone evrov; začetek gradnje predviden v letu 2023.
* **Obnova vodovoda Rožna Dolina**, skupna dolžina 2.200 metrov, vrednost celotne investicije 1,2 milijona evrov, izgradnja prvega odseka v vrednosti 400.000 evrov je predvidena v letu 2021 in 2022.
* **Izgradnja novega vodohrana Vitovlje**, vrednost investicije je 220.000 evrov, izgradnja je predvidena v letu 2021 in 2022.

**DODATNA UREDITEV KANALIZACIJ V VREDNOSTI PRIBLIŽNO 24 MILIJONOV**

Na območju Solkana, Kromberka, Rožne Doline in Nove Gorice načrtujemo ureditev kanalizacij v skupni dolžini več kot 5 kilometrov. Pripravljena je projektna dokumentacija, trenutno so v pridobivanju potrebna gradbena dovoljenja. Projekt je prijavljen na evropska kohezijska sredstva. Začetek gradnje je planiran v drugi polovici leta 2021, zaključek v letu 2023. Vrednost projekta je približno 4 milijone evrov, kar je glede na zmožnosti občine veliko.

Prav tako se nam zdi pomembno, da bi ustrezno kanalizacijo uredili še na ostalih območjih občine, zato smo se konec poletja 2020 prijavili na razpis za evropska sredstva iz naslova okrevanja po epidemiji Covida-19, saj za izgradnjo kanalizacije na območju celotne občine potrebujemo še približno 24 milijonov evrov.

Sodobno kanalizacijo bi uredili še na območju naselij Ozeljan–Šempas–Vitovlje–Osek. Zato smo se za ureditev kanalizacije konec poletja 2020 prijavili na razpis za evropska sredstva iz naslova okrevanja in imunosti po epidemiji Covida-19.

**Območje Vitovlje** – vrednost investicije 10 milijonov evrov. Gre za zelo zahteven finančni projekt. Brez sofinanciranja občina tega ne more izvesti, se nam pa zdi ena od prioritetnih nalog. S tem ljudem pomagamo do sodobnega urbanega življenja.

**Območje Branik** – gre zadograditev kanalizacije. Prijavili smo se na razpis v vrednosti 3 milijonov evrov.

**Območje Gradišče** – gre za novogradnjo kanalizacije v vrednosti 1,4 milijona evrov.

Občina redno vlaga v obnovo in dograditev kanalizacijskega sistema kot tudi čistilnih naprav. Na leto se v proračunu za ta namen nameni okrog 500.000 evrov.

Projekt **Odvodnjavanja v Sočo** bo omogočil dodaten razvoj mesta. Gre za okvirno 9 milijonov evrov vreden projekt. Gradbena dovoljenja so delno že pridobljena, prav tako je že izdelana projektna dokumentacija. Projekt presega finančne zmožnosti občine, zato intenzivno iščemo sofinanciranje projekta.

* **PRENOVA PARKA IN LAŠČAKOVE VILE**

Park in vila sta zapuščena in v propadajočem stanju. Predmet nove ureditve je prenova Rafutskega parka pri Laščakovi vili. Območje bo urejeno kot ograjen park s kontroliranimi dostopi in bo ustrezno povezano s širšim območjem (dostopi s Kostanjeviške ceste, z območja samostana Kostanjevica, z gozdnih poti na severni strani območja).

Če bomo uspešni, bomo predvidoma aprila 2021 oddali dela, za izvedbo pa bo potrebno okvirno leto in pol. Vrednost investicije je ocenjena na 2,8 milijona evrov.